Sophie Hæstorp Andersen (S), 2008-04-25:
Selv om Socialdemokraterne godt kan se positivt på flere af de forslag, som Enhedslisten kommer med her i dag med sit beslutningsforslag, er der også forslag, som vi ikke kan støtte, og vi kan heller ikke støtte forslaget overordnet set.
Socialdemokraterne er et parti, der har besluttet sig for at arbejde for folkekirken.
Derfor opfordrer vi fortsat vores medlemmer af partiet til at deltage i det menighedsrådsarbejde, der foregår i de danske folkekirker.
Men vi har også truffet beslutning om at arbejde for mere lighed mellem de forskellige egentlige trossamfund.
Derimod ønskede partiets delegerede klart, at folkekirken skal bevares som en rummelig kirke med plads til alle og med et demokrati i kraft af medlemsvalgte menighedsråd - et demokrati, som er fastlagt ved lov, hvorfor vi tror, at en fuldstændig adskillelse kan blive til skade for kirkens folkelige demokrati.
Vi er dog enige med forslagsstillerne i, at der er brug for en bred folkelig debat om såvel folkekirkens som øvrige anerkendte trossamfunds forhold - en religionsdebat og ikke kun en folkekirkedebat.
Kun på dette grundlag kan der sikres det nødvendige grundlovsmæssige fundament for religionsfriheden og religionsligheden i Danmark.
Vi vil derfor gerne samarbejde om nye modeller for, hvordan statens bidrag kan sættes sammen, og vi er også åbne over for, om andre trosretninger bør have et tilsvarende tilskud.
Vi siger med andre ord: Lige rettigheder og pligter, også når vi taler om andre trossamfund.
Vi vil også gerne modernisere strukturen omkring folkekirkens virke, så staten ikke bliver så styrende i kirkens liv.
Vi tør godt give medlemmerne af folkekirken mulighed for at overtage en større del af magten i forbindelse med økonomi og ledelse.
Det er jo trods alt dem, der for 90 pct.s vedkommende betaler for kirken.
Ligeledes tør vi også godt se nærmere på reglerne for fødselsregistrering, navneændring og for, hvorvidt konfirmationsforberedelsen skal foregå uden for normal skoletid, selv om sidstnævnte jo så ikke er noget, der decideret er defineret i lovgivning.
Vi har derfor foreslået, at der igangsættes en proces i Folketinget, hvor der tages hul på disse debatter i forhold til en modernisering af folkekirken.
Afslutningsvis vil jeg sige, at for os Socialdemokrater er ytringsfriheden et urokkeligt princip i det danske samfund, som ikke står til diskussion.
I et åbent samfund som det danske, hvor forskellige religioner eksisterer side om side, er det en helt naturlig ting, at vi frit kan diskutere og også kritisere hinandens religioner.
Men hos Socialdemokraterne mener vi altså ikke, at blasfemiparagraffen forhindrer, at der bliver ført en fri debat.
Vi mener ikke, at paragraffen forhindrer kritik af religion som sådan, men den sætter nogle grænser for måden, den kritik kan ytres på.
Debatten har i øvrigt været taget her i Folketinget for ganske nylig, så det vil jeg ikke hæfte mig så meget mere ved
Til sidst vil jeg sige, at jeg med disse ord vil afvise Enhedslistens forslag, men at vi da godt vil være med til at se på, hvordan vi kan sætte et arbejde i gang, hvor de her diskussioner tages mere langsigtet, og hvor vi mere kan få belyst konsekvenserne, og hvad der kunne komme ud af det.